Postul vamal Sculeni din Republica Moldova a fost deschis oficial joi, 7 martie, după ce a fost renovat din temelie cu sprijinul Uniunii Europene și cel al României.
Astfel, după renovare și modernizare, în acest punct de trecere a frontierei vor funcționa 14 piste de control vamal, din care 7 – la intrarea în Republica Moldova și 7 – la ieșire. Șase dintre cele 14 piste sunt proaspăt construite.
Totodată, a fost reabilitat drumul de acces care a fost reconfigurat către postul vamal Sculeni, au fost construite pavilioane, copertine, sistem paratrăsnet, stații de purificare a apelor uzate și a apelor pluviale, sistem de aprovizionare cu gaze lichefiate. De asemenea, a fost reabilitat și îmbunătățit sistemul de iluminare în exterior, sistemul de marcaj și semnalizare, inclusiv clădirea administrativă.
Și suprafața postului vamal a fost extinsă de două ori, ceea ce va spori capacitatea operațională și va asigura o infrastructură adaptată la condițiile actuale.
Mai mult, postul vamal Sculeni a fost dotat cu echipamentele necesare pentru desfășurarea activității optime a funcționarilor vamali, echipamente de control vamal modern, inclusiv sistemul staționar de scanare X-rąy a mărfurilor și mijloacelor de transport.
De asemenea, a fost implementat sistemul de supraveghere video și au fost instalate panouri informative LED, care vor difuza informații pentru călători privind noua legislație vamală și regulile de traversare a frontierei.
Potrivit Serviciului Vamal din Republica Moldova, costul lucrărilor de reabilitare și modernizare a postului vamal Sculeni a constituit aproape 7 milioane de euro.
Menționăm că aceste lucrări au fost realizate în cadrul proiectului "Reabilitarea și modernizarea birourilor vamale de frontieră de pe granița România – Republica Moldova, respectiv birourile vamale Albița – Leușeni, Sculeni – Sculeni și Giurgiulești – Giurgiulești", finanțat de Uniunea Europeană și cofinanțat de Guvernul Republicii Moldova și Guvernul României.